## Pravilnik o izmjenama i dopunama Pravilnika o proračunskom računovodstvu i računskom planu

### NN 127/2007 (12.12.2007.), Pravilnik o izmjenama i dopunama Pravilnika o proračunskom računovodstvu i računskom planu

# MINISTARSTVO FINANCIJA

**3655**

Na temelju članka 117. stavka 1. Zakona o proračunu (»Narod­ne novine«, br.
96/03) ministar financija donosi

## PRAVILNIK

### O IZMJENAMA I DOPUNAMA PRAVILNIKA O PRORAČUNSKOM RAČUNOVODSTVU I RAČUNSKOM PLANU

Članak 1.

U Pravilniku o proračunskom računovodstvu i računskom planu (»Narodne novine«,
broj 27/05) članak 10. mijenja se i glasi:
»(1) Poslovne knjige zaključuju se na kraju fiskalne godine i čuvaju u sljedećim
rokovima:
1. dnevnik i glavna knjiga – najmanje jedanaest godina,
2. pomoćne knjige – najmanje sedam godina.
(2) Ako se poslovne knjige vode kao elektronički zapis, glavna knjiga se mora
nakon zaključivanja na kraju fiskalne godine potpisati elektroničkim potpisom
sukladno propisu koji uređuje elektronički potpis, zaštititi na način da nije
moguća izmjena pojedinih ili svih njezinih dijelova ili listova i da se može u
svakom trenutku otisnuti na papir. U suprotnom se glavna knjiga ispisuje i
uvezuje u roku od 120 dana od isteka fiskalne godine na koju se odnosi, a osoba
ovlaštena za zastupanje proračuna i proračunskog korisnika mora je potpisati.
(3) Rok čuvanja poslovnih knjiga počinje teći zadnjeg dana fiskalne godine na
koju se odnose.«

Članak 2.

U članku 12. riječi: »u hrvatskoj valuti« zamjenjuju se riječima: »izražavaju u
valutnoj jedinici koja se primjenjuje u Republici Hrvatskoj.«

Članak 3.

Članak 13. mijenja se i glasi:
»(1) Knjigovodstvene isprave čuvaju se kao izvorne isprave, ili na nositelju
elektroničkog zapisa ili nositelju mikrografske obrade.
(2) Knjigovodstvene isprave čuvaju se u sljedećim rokovima, ako drugim propisima
nije određen drugi rok:
1. trajno se čuvaju isplatne liste ili analitička evidencija plaća,
2. najmanje jedanaest godina čuvaju se isprave na temelju kojih su uneseni
podaci u dnevnik i glavnu knjigu,
3. najmanje sedam godina čuvaju se isprave na temelju kojih su uneseni podaci u
pomoćne knjige.«

Članak 4.

U članku 15. stavku 2. iza riječi: »koji obavljaju« dodaje se riječ: »muzejsku,«

Članak 5.

(1) U članku 19. stavku 2. riječi: »1.000,00 kuna klasificira se kao sitni
inventar« zamjenjuju se riječima: »2.000,00 kuna može se otpisati jednokratno,
stavljanjem u upotrebu«.
(2) Iza stavka 4. dodaje se stavak 5. koji glasi:
»(5) Dugotrajna imovina se, i nakon što je u cijelosti otpisana, zadržava u
evidenciji i iskazuje u bilanci do trenutka prodaje, darovanja, drugog načina
otuđenja ili uništenja.«

Članak 6.

U članku 57. stavak 3. mijenja se i glasi:
»(3) Međusobni prijenosi nefinancijske imovine proračuna i proračunskih
korisnika evidentiraju se preko promjena u obujmu imovine.«

Članak 7.

U članku 59. iza stavka 3. dodaje se stavak 4. koji glasi:
»(4) Iznimno od stavka 2. ovog članka rashodi za nabavu vojne nefinancijske
imovine evidentiraju se odobrenjem računa obveza 23226 Vojna oprema i zaduženjem
računa rashoda 32261 Vojna oprema. Istovremeno s evidencijom obveza i rashoda
analitički se evidentira nabavljena imovina zaduženjem odgovarajućeg računa
nefinancijske imovine u razredu 0 i odobrenjem odgovarajućeg računa vlastitih
izvora u skupini 91. Ispravak vrijednosti vojne nefinancijske imovine provodi se
po stopama koje odlukom utvrđuje čelnik proračunskog korisnika uz suglasnost
Ministarstva financija. »

Članak 8.

Članak 73. briše se.

Članak 9.

U članku 83. stavku 1. iza riječi: »66421 Prihodi iz proračuna za financiranje
rashoda za nabavu nefinancijske imovine,« dodaju se riječi: »a koji su utrošeni
za nabavu nefinancijske imovine«

Članak 10.

Računski plan koji je sastavni dio Pravilnika o proračunskom računovodstvu i
računskom planu mijenja se na sljedeći način:
– dodaje se osnovni račun 23955 Obveze za naplaćene tuđe prihode;
– dodaje osnovni račun 32354 Licence;
– u nazivu osnovnog računa 32911 iza riječi »tijela« dodaju se riječi »i
upravnih vijeća«;
– u nazivu skupine 41 iza riječi »neproizvedene« dodaje se »dugotrajne«;
– osnovni računi 63411 Tekuće pomoći od tijela državne vlasti i 63412 Tekuće
pomoći od ostalih proračunskih korisnika brišu se;
– u nazivu osnovnog računa 63413 riječ »fondova« mijenja se u »korisnika«;
– osnovni računi 63421 Kapitalne pomoći od tijela državne vlasti i 63422
Kapitalne pomoći od ostalih proračunskih korisnika brišu se;
– u nazivu osnovnog računa 63423 riječ »fondova« mijenja se u »korisnika«;
– dodaje se osnovni račun 64238 Prihodi od nadoknade šteta s osnova osiguranja
(totalna šteta);
– u nazivu osnovnog računa 65129 iza riječi »utvrđene« dodaje se »županijskom/«;
– dodaje se osnovni račun 64248 Naknada u cijeni goriva;
– dodaje se osnovni račun 65148 Ostale naknade i pristojbe za posebne namjene;
– dodaje se osnovni račun 65218 Ostali prihodi državne uprave za posebne
namjene;
– dodaje se osnovni račun 65268 Ostali prihodi za posebne namjene;
– u nazivu skupine 71 iza riječi »neproizvedene« dodaje se »dugotrajne«.

Članak 11.

Popis stopa ispravka vrijednosti dugotrajne imovine koji je sastavni dio
Pravilnika o proračunskom računovodstvu i računskom planu mijenja se i glasi:

STOPE ISPRAVKA VRIJEDNOSTI DUGOTRAJNE IMOVINE

|  |  |  |  |
| --- | --- | --- | --- |
| Red.br | Naziv sredstva ili skupine sredstva | Vijek  trajanja | Godišnja stopa (%) |
| 1 | 2 | 3 | 4 |
| I | GRAĐEVINSKI OBJEKTI |  |  |
| 1. | stambeni i poslovni objekti |  |  |
|  | od betona, metala, kamena i opeke | 80 | 1,25 |
|  | od drveta i ostalog materijala | 20 | 5 |
| 2. | ceste, željeznice i slični građevinski objekti | 25 | 4 |
| 3. | ostali građevinski objekti | 20 | 5 |
| II | POSTROJENJA I OPREMA |  |  |
| 1. | Uredska oprema i namještaj |  |  |
|  | računala i računalna oprema | 4 | 25 |
|  | uredski namještaj | 8 | 12,5 |
|  | ostala uredska oprema | 5 | 20 |
| 2. | Komunikacijska oprema | 5 | 20 |
|  | komunikacijski uređaji | 5 | 20 |
|  | pokretni komunikacijski uređaji | 2 | 50 |
| 3. | Oprema za održavanje i zaštitu | 5 | 20 |
| 4. | Medicinska i laboratorijska oprema | 5 | 20 |
| 5. | Instrumenti, uređaji i strojevi | 8 | 12,5 |
|  | precizni i optički instrumenti | 5 | 20 |
|  | mjerni i kontrolni uređaji: |  |  |
|  | – mehanički | 8 | 12,5 |
|  | – elektronički | 5 | 20 |
| 6. | Sportska i glazbena oprema | 5 | 20 |
| 7. | Uređaji, strojevi i oprema za ostale namjene | 5 | 20 |
| III | PRIJEVOZNA SREDSTVA |  |  |
| 1. | Prijevozna sredstva u cestovnom prometu | 8 | 12,5 |
|  | osobni automobili i vozila hitne pomoći | 5 | 20 |
| 2. | Prijevozna sredstva u željezničkom prometu | 8 | 12,5 |
| 3. | Prijevozna sredstva u pomorskom i riječnom prometu | 8 | 12,5 |
|  | brodovi veći od 1000 brt | 20 | 5 |
| 4. | Prijevozna sredstva u zračnom prometu | 10 | 10 |
| IV | KNJIGE |  |  |
|  | Knjige u knjižnicama | 5 | 20 |
| V | VIŠEGODIŠNJI NASADI I  OSNOVNO STADO | 5 | 20 |
| VI | NEMATERIJALNA  PROIZVEDENA IMOVINA |  |  |
| 1. | Ulaganja u istraživanja rudnih bogatstva | 10 | 10 |
| 2. | Ulaganja u računalne programe | 4 | 25 |
| VII | NEPROIZVEDENA  NEMATERIJALNA IMOVINA |  |  |
|  | Patenti, koncesije, licence. pravo korištenja tuđih sredstava, višegodišnji zakup i slično | prema trajanju iz ugovora | |
| VIII | Vojna nefinancijska imovina | prema stopama iz Odluke iz članka 59. st. 4. ovog Pravilnika | |

 Članak 12.

Ovaj Pravilnik objavit će se u »Narodnim novinama«, a stupa na snagu 1. siječnja
2008.

Klasa: 400-06/07-01/575
Urbroj: 513-05-02/07-1
Zagreb, 10. prosinca 2007.

Ministar financija
**Ivan Šuker**, v. r.

Pravilnik, NN 127/2007-3655
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)